L'actual Pla Nacional de Joventut de Catalunya finalitza la seva vigència l'any 2020.
Així doncs, és important que abans de dissenyar el nou Pla s'obri un procés de revisió i valoració d'allò que ha suposat el fins ara vigent PNJCat 2020.
L'avaluació del PNJCat 2020 ha de generar coneixement que contribueixi a augmentar la racionalitat i la coherència en la presa de decisions, l'eficiència i l'eficàcia en l'ús dels recursos i la transparència i la participació efectiva de la ciutadania en les institucions.
Però sobretot s'ha d'entendre com un mecanisme d'aprenentatge.
L'avaluació del PNJCat 2020 es durà a terme durant l'any 2019, i els resultats d'aquesta es presentaran en el primer trimestre de l'any 2020.
S'han plantejat quatre grans preguntes d'avaluació:
Els continguts del PNJCat són adequats per donar resposta a les problemàtiques juvenils?
En quin grau els agents acompleixen les funcions que els hi atorga el PNJCat?
Les polítiques de joventut desenvolupades pels agents es corresponen amb el contingut del PNJCat?
Quins efectes tenen les polítiques de joventut sobre la realitat juvenil?
Per donar resposta a aquestes preguntes des de l'OCJ s'impulsen, dins de la seva activitat quotidiana, diverses recerques que donen compte de les necessitats juvenils i de les polítiques de joventut en diferents àmbits.
Tanmateix, coincidint amb l'any previ a la finalització del PNJCat-2020 actualment vigent, s'han plantejat un seguit de recerques i anàlisis que, des de diferents perspectives metodològiques, donen comptes d'alguns conceptes clau del PNJCat i de la capacitat dels agents implicats en aquest Pla per dur-los a terme.
Les diferents recerques plantejades, que veuran la llum durant el propers mesos, aborden la implementació de les polítiques de joventut a Catalunya a través de fonts d'informació diverses i tenint en compte l'estructura operativa que proposa el PNJCat.
L'objectiu d'aquestes recerques i espais de treball es generar un marc conceptual que serveixi de base per als debats i reflexions que han de guiar l'elaboració del nou PNJCat durant l'any 2020.
Avaluació del projecte Territori
L'avaluació del Projecte Territori parteix de les dades que proporciona l'Enquesta a Municipis i Comarques 2016-17 (EMC).
Contempla com a elements centrals dues recerques, relacionades amb l'acció dels ens locals (municipis i consells comarcals), que són els protagonistes del PNJCat en matèria de joventut.
Es realitzarà, per una banda, una anàlisi de les polítiques locals de joventut en relació al seu contingut amb perspectiva PNJCat, tant pel que fa a la implementació substantiva com al marc discursiu i organitzatiu.
Per l'altra, una anàlisi del model d'intervenció dels Consells Comarcals en matèria de Joventut.
Aquestes recerques podran complementar-se amb una anàlisi específica sobre la capacitat d'aplicació dels principis rectors del PNJCat als ens locals.
L'avaluació del projecte territori també contempla espais de participació i contrast territorialitzats, que tindran lloc al novembre de 2019.
Les dades de l'avaluació del Projecte Territori es presentaran públicament la segona setmana del desembre de 2019 i es realitzaran sessions territorialitzades durant el gener de 2020.
L'avaluació del Projecte Govern té com a font de dades els plans anuals d'actuació de polítiques de joventut de la Generalitat de Catalunya, que recull l'acció de tots els Departaments en matèria de Joventut.
A partir d'aquestes dades es desenvoluparan dues recerques.
Per una banda, es desenvoluparà una anàlisi evolutiva de la inversió de la Generalitat de Catalunya en matèria de Joventut durant la vigència del PAPJ (2014-2018) i per altra banda s'analitzarà l'acció del conjunt de Departaments de la Generalitat de Catalunya en relació als continguts del PNJCat.
En aquesta darrera recerca es podrà incloure una anàlisi específica de l'acció de la DGJ-ACJ en relació a les funcions del PNJCat.
Les dades de l'avaluació del Projecte Govern estaran disponibles públicament al Desembre de 2019.
L'avaluació del Projecte Jove es basa en una anàlisi de la implementació del Pla d'Actuació Jove 2017-2020 (PAJ) a partir d'una valoració de la implementació de les accions previstes per a cada repte del PNJCat.
Aquesta recerca està liderada pel Consell Nacional de la Joventut de Catalunya.
Més enllà de l'acció segmentada dels principals agents del PNJCat a través dels seus projectes operatius, i amb l'objectiu de disposar d'eines que permetin avançar en el debat sobre com cal articular l'acció de coordinació entre els diferents nivells de l'administració es duran a terme un seguit d'espais qualitatius que, junt als anàlisis quantitatius vinculats a cascun dels projectes, han de donar comptes sobre com els model de coordinació entre Generalitat, Consells Comarcals i municipis afavoreix una resposta adequada a les necessitats d'intervenció de les persones joves.
En aquest sentit, es desenvoluparà una anàlisi de l'assoliment dels reptes que proposa el PNJCat i una anàlisi entorn a la capacitat dels actors del PNJCat per donar resposta a les necessitats juvenils.
La presentació pública dels resultats es durà a terme entre el Gener i el Febrer de 2020.
Finalment, es durà a terme una valoració de l'operativitat dels espais previstos per al desplegament del PNJCat 2020: Consell Rector, Consell Assessor, Comissió Interdepartamental de Polítiques de Joventut, Taules tècniques i polítiques de Demarcació i es duran a terme reunions de valoració global del PNJCat amb els agents que en prenen part.
Aquestes valoracions tindran lloc a la tardor de 2019 i la informació estarà disponible públicament a partir del Gener de 2020.